Euroopa Liidu Teataja L 007 , 11/01/2003 Lk 0065 - 0067



Komisjoni määrus (EÜ) nr 48/2003, 10. jaanuar 2003, millega kehtestatakse samas müügipakendis olevate eri tüüpi värske puu- ja köögivilja segudele kohaldatavad eeskirjad EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud määrusega (EÜ) nr 545/2002, [2] eriti selle artikli 2 lõiget 2, ning arvestades järgmist: (1) Vastuseks teatavate tarbijate nõudmistele tulevad turule eri tüüpi puu- ja köögivilju sisaldavad pakendid. (2) Aus kaubandus nõuab, et samas pakendis müüdavad puu- ja köögiviljad peavad olema ühesuguse kvaliteediga. Seda saab tagada toodete puhul, mille jaoks ühenduse standardeid ei ole üldsätetes vastu võetud. (3) Turustusnormides on sätted puu- ja köögiviljade pakendite märgistamise kohta. Tuleks sätestada märgistamisnõuded samas müügipakendis olevate eri tüüpi värske puu- ja köögivilja segude jaoks, kuid need võiksid olla standardite nõuetest leebemad, võttes arvesse eelkõige vaba ruumi etiketil. Et vältida tarbija eksitamist, tuleks turustusnormidega hõlmamata toodete jaoks siiski ette näha samad üksikasjad kui turustusnormidega hõlmatud toodete jaoks. (4) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Müügipakendid netomassiga kuni kolm kilogrammi võivad sisaldada eri tüüpi värskeid puu- ja köögivilju, kui: a) tooted on ühesuguse kvaliteediga ning iga asjaomane tüüp vastab artiklis 2 esitatud standarditele; b) pakendid on vastavalt artiklile 3 nõuetekohaselt märgistatud ja c) segu ei ole niisugune, mis võiks tarbijat eksitada. Artikkel 2 Artiklis 1 osutatud segudesse kuuluvad tooted peavad olema samast kaubanduslikust klassist (I klass, II klass või ekstraklass, ekstraklassi puhul peavad kõik segusse kuuluvad tooted kuulma ekstraklassi). Kui segu sisaldab ühenduse turustusnormidega hõlmamata puu- ja köögivilju, peavad ka need tooted vastavalt käesoleva määruse lisale olema liigitatud samasse klassi. Artikkel 3 Artiklis 1 osutatud müügipakendite ja/või iga müügipakendeid sisaldava pakendi märgistus näitab vähemalt järgmisi üksikasju: a) pakendaja ja/või lähetaja nimi ja aadress või ametlikult väljastatud või tunnustatud koodmärk; kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi lähedusse; b) kõigi pakendis olevate toodete/tüüpide nimetused; c) sordinimed või kaubanduslikud tüübid kõigi segus olevate toodete kohta, mille puhul need ühenduse turustusnormide kohaselt on nõutavad ka segamata kujul; d) iga asjaomase toote päritolumaa, mis märgitakse asjaomase toote nimetuse järele; e) klass. Ühenduse turustusnormidega hõlmatud puu- ja köögiviljade puhul asendavad need andmed nimetatud normidega nõutavaid üksikasju. Artikkel 4 Käesolev määrus jõustub kahekümnendal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 10. jaanuar 2003 Komisjoni nimel komisjoni liige Franz Fischler [1] EÜT L 297, 21.11.1996, lk 1. [2] EÜT L 84, 28.3.2002, lk 1. -------------------------------------------------- LISA Kvaliteedinõuded, millele peavad vastama kõik tooted, mille kohta puuduvad ühenduse turustusnormid Kvaliteedi miinimumnõuded Kõigis klassides ning lubatud hälbeid silmas pidades (vt allpool) peavad tooted olema: - terved, - veatud; mädanenud või riknenud tooted ei ole lubatud, - puhtad, nähtavate võõrkehadeta, - taimekahjuriteta, - taimekahjurite tekitatud kahjustusteta, - ebatavalise pinnaniiskuseta, - võõra lõhna ja maitseta. Ekstraklass Selle klassi tooted peavad olema eriti hea kvaliteediga. Need peavad olema sordile ja/või kaubanduslikule tüübile vastavate omadustega. Tooted peavad olema veatud, välja arvatud tühised pindmised vead, kui need ei mõjuta toote üldilmet, kvaliteeti, säilivust ega esitusviisi pakendis. I klass Selle klassi tooted peavad olema hea kvaliteediga. Need peavad olema sordile ja/või kaubanduslikule tüübile vastavate omadustega. Toodetel võivad olla tühised vead, kui need ei mõjuta toote üldilmet, kvaliteeti, säilivust ega esitusviisi pakendis. II klass Sellesse klassi kuuluvad tooted, mida ei või liigitada kõrgmatesse klassidesse, kuid mis vastavad eespool nimetatud miinimumnõuetele. Toodetel võib esineda vigu, kui need ei mõjuta põhilisi kvaliteedi-, säilivuse ja esitusviisi omadusi. Kvaliteedihälbed Igas pakendis lubatakse kvaliteedihälbeid toodete suhtes, mis ei vasta pakendil näidatud klassi nõuetele. - Ekstraklass 5 % toodete arvust või massist, mis ei vasta selle klassi nõuetele, kuid vastab I klassi nõuetele, või mida võib erandlikult lubada selle klassi lubatud hälvete piires. - I klass 10 % toodete arvust või massist, mis ei vasta selle klassi nõuetele, kuid vastab II klassi nõuetele, või mida võib erandlikult lubada selle klassi lubatud hälvete piires. - II klass 10 % toodete arvust või massist, mis ei vasta selle klassi ega miinimumnõuetele, välja arvatud mädaplekkidega või muul viisil tarbimiseks kõlbmatuks muutunud tooted. Ühtlikkus Tooted peavad olema ühesuguse päritolu ja kvaliteediga ning kuuluma samasse sorti või kaubanduslikku klassi. --------------------------------------------------